Trine Bramsen (S), 2012-01-26:
Tak for det.
Med det her lovforslag gennemføres der en række initiativer, hvis årsag tager deres udgangspunkt i den finansielle krise.
Det omhandler bl.a. mere præcise regler om nedskrivning, ændring af reglerne vedrørende uvildige undersøgelser og justering af reglerne om administrative bødeforelæg.
Finanskrisen har kastet lys over svagheder i den regulering, der gælder for den finansielle sektor.
Et ordsprog lyder, at man skal lære af sine fejl.
Det er derfor helt naturligt, at vi bliver klogere på årsagerne til finanskrisen, og at vi anvender den lærdom til at forhindre og forebygge gentagelser.
I den forbindelse synes jeg, det er på sin plads at glæde sig over det ekspertudvalg, der er blevet nedsat med professor Jesper Rangvid som formand.
Udvalget skal gennemføre en analyse af årsagerne til finanskrisen og en vurdering af effekten af de opstramninger, som er blevet foretaget for at understøtte finansiel stabilitet samt vækst og beskæftigelse i dansk økonomi.
Et klart billede af virkningen af reguleringen i den finansielle sektor eller mangelen på samme er afgørende for, at vi her i Folketinget kan arbejde videre med at sikre den finansielle stabilitet.
Det foreliggende lovforslag indeholder et forslag om strammere og mere præcise regler for nedskrivning af udlån.
Der har det jo vist sig, at det er nødvendigt at gennemføre mere præcise regler for værdiansættelser og engagementer og dermed også for opgørelsen af nedskrivninger.
Opgørelsen af nedskrivninger vil fortsat involvere skønselementer for ledelserne i finansielle virksomheder, men med lovforslaget indsnævres udfaldsrummet for de her skøn.
Det vil naturligvis medføre, at ledelserne reducerer deres appetit på risiko, og det er ikke mindst vigtigt set i lyset af de rigtig mange uheldige ejendomsprojekter, der har været medvirkende årsag til flere af vores pengeinstitutters problemer.
Finanstilsynet kan således i dag under særlige omstændigheder med baggrund i den lov, der blev gennemført i 2010, påbyde en finansiel virksomhed at afholde udgiften til, at der bliver foretaget en uvildig undersøgelse i virksomheden af en sagkyndig person.
Erfaringerne fra den konkrete brug af bestemmelsen har imidlertid vist, at Finanstilsynet efter EU-traktatens regler skal foretage en passende grad af offentliggørelse i forbindelse med valg af den her sagkyndige person.
En sådan offentliggørelse er uhensigtsmæssig, fordi den indebærer, at der på et meget tidligt tidspunkt offentliggøres oplysninger om den finansielle virksomhed, og at der beskrives forhold, som skal undersøges.
Med lovforslaget foreslås det derfor, at den finansielle virksomhed selv finder og indgår aftale med de sagkyndige personer, som skal foretage undersøgelsen efter Finanstilsynets påbud.
Som led i styrkelsen af tilsynet med de finansielle virksomheder og de skærpede sanktionsmuligheder indebærer lovforslaget også en regulering af reglerne vedrørende administrative bøder i både lov om finansiel virksomhed og hvidvaskloven, som blev indført pr. 1. januar 2011.
Det vil også være rigtig hensigtsmæssigt for vores mange virksomheder.
Endelig omfatter lovforslaget en implementering af en række EU-regler, bl.a. regler om handel med CO2-kvoter.
Der er ikke nogen tvivl om, at vi fra Socialdemokraternes side bakker op om det her forslag.